VENDIM
Nr. 303, datë 19.9.2023

PËR MIRATIMIN E RREGULLORES “MBI KRITERET DHE PROCEDURËN PËR NGRITJEN NË DETYRË TË PROKURORËVE PRANË PROKURORISË SË POSAÇME KUNDËR KORRUPSIONIT DHE KRIMIT TË ORGANIZUAR”

Bazuar në nenin 149/a të Kushtetutës së Republikës së Shqipërisë; në nenet 47, 48 dhe 52 të ligjit nr. 96/2016, “Për statusin e gjyqtarëve dhe prokurorëve në Republikën e Shqipërisë”, të ndryshuar; në nenet 164, pika 8, 166, pika 2, 189, pika 1, germa “c”, të ligjit nr. 115/2016, “Për organet e qeverisjes së sistemit të drejtësisë”, të ndryshuar; me propozimin e grupit të punës të ngritur me urdhrin e kryetarit të Këshillit të Lartë të Prokurorisë nr. 184, datë 30.12.2022, “Për ngritjen e grupit të punës për rishikimin e rregullores ‘Mbi kriteret dhe procedurën për ngritjen në detyrë të prokurorëve pranë Prokurorisë së Posaçme kundër Korrupsionit dhe Krimit të Organizuar’”, të ndryshuar, Këshilli i Lartë i Prokurorisë

VENDOSI:

1. Miratimin e rregullores “Mbi kriteret dhe procedurën për ngritjen në detyrë të prokurorëve pranë Prokurorisë së Posaçme kundër Korrupsionit dhe Krimit të Organizuar”, sipas tekstit që i bashkëlidhet këtij vendimi.
2. Vendimi nr. 51, datë 19.3.2019, i Këshillit të Lartë të Prokurorisë, “Për miratimin e rregullores ‘Mbi kriteret dhe procedurën për ngritjen në detyrë të prokurorëve pranë Prokurorisë së Posaçme kundër Korrupsionit dhe Krimit të Organizuar’”, i ndryshuar, shfuqizohet.
3. Ky vendim hyn në fuqi në datën e botimit në Fletoren Zyrtare dhe publikohet edhe në faqen zyrtare web të Këshillit.
4. U shpall në Tiranë, sot më 19.9.2023.
KRYETAR
Alfred Balla


RREGULLORE
MBI KRITERET DHE PROCEDURËN PËR NGRITJEN NË DETYRË TË PROKURORËVE PRANË PROKURORISË SË POSAÇME KUNDËR KORRUPSIONIT DHE KRIMIT TË ORGANIZUAR

KREU I
DISPOZITA TË PËRGJITHSHME

Neni 1
Qëllimi

Qëllimi i kësaj Rregulloreje është përcaktimi i kritereve dhe i procedurave për ngritjen në detyrë të prokurorëve në Prokurorinë e Posaçme kundër Korrupsionit dhe Krimit të Organizuar (në vijim “Prokuroria e Posaçme”), bazuar në një proces objektiv, transparent dhe gjithëpërfshirës.

Neni 2
Parimet e ngritjes në detyrë

Ngritja në detyrë në Prokurorinë e Posaçme bazohet në parimet e pavarësisë, procesit të rregullt ligjor, meritokracisë, promovimit, zhvillimit të karrierës, efikasitetit, si dhe konfidencialitetit.

Neni 3
Subjektet dhe fusha e zbatimit

1. Subjekte të kësaj Rregulloreje janë prokurorët që kandidojnë për ngritje në detyrë në shkallët më të larta, sipas përcaktimeve të neneve 47, 48 dhe 52, të ligjit nr. 96/2016, “Për statusin e gjyqtarëve dhe prokurorëve në Republikën e Shqipërisë”, të ndryshuar.
2. Dispozitat e kësaj Rregulloreje janë të zbatueshme për vlerësimin dhe renditjen e prokurorëve, që kandidojnë dhe përmbushin kushtet dhe kriteret ligjore për t’u ngritur në detyrë në pozicionet e mëposhtme
a) prokuror në Prokurorinë e Posaçme;
b) drejtues në Prokurorinë e Posaçme.

Neni 4
Përkufizime

Termat e përdorur në këtë Rregullore, kanë këto kuptime:
a) “Ditë” ka kuptimin e ditës kalendarike. Nëse dita e fundit është ditë pushimi, atëherë përfundimi i afatit do të shtyhet në ditën pasardhëse të punës. 
b) “Këshill” është Këshilli i Lartë i Prokurorisë. 
c) “Prokuror i Posaçëm” është prokurori në Prokurorinë e Posaçme kundër Korrupsionit dhe Krimit të Organizuar.
d) “Ngritje në detyrë” nënkupton kalimin nga:
i. një pozicion në prokuroritë e juridiksionit të përgjithshëm, në një pozicion në Prokurorinë e Posaçme;
ii. një pozicion si prokuror në Prokurorinë e Posaçme, në pozicionin e drejtuesit të Prokurorisë së Posaçme.
e) “Komision” është Komisioni i Posaçëm me pesë anëtarë për vlerësimin e kandidatëve për prokurorë të Prokurorisë së Posaçme, që ngrihet pranë Këshillit të Lartë të Prokurorisë.
f) “SPAK” është struktura e posaçme kundër korrupsionit dhe krimit të organizuar e përbërë nga Prokuroria e Posaçme dhe Byroja Kombëtare e Hetimit.
g) “Kandidat” është prokurori, i cili shpreh interesin për të plotësuar një pozicion vakant në Prokurorinë e Posaçme ose që kërkon të zgjidhet drejtues i saj.
h) “Me kualifikim të lartë” kuptohet vlerësimi maksimal i akorduar për kandidatin, sipas pikëzimit të parashikuar në nenin 22 të kësaj Rregulloreje.
i) “Me kualifikim të mesëm” kuptohet vlerësimi mesatar i akorduar për kandidatin, sipas pikëzimit të parashikuar në nenin 23 të kësaj Rregulloreje.
j) “Me kualifikim të ulët” kuptohet vlerësimi minimal i akorduar për kandidatin, sipas pikëzimit të parashikuar në nenin 24 të kësaj Rregulloreje.
k) “Institucionet e rivlerësimit” janë Komisioni i Pavarur i Kualifikimit dhe Kolegji i Posaçëm i Apelimit.
l) “Konfirmuar pas rivlerësimit” konsiderohet:
i. kandidati i konfirmuar në detyrë nga Komisioni i Pavarur i Kualifikimit, vendimi për të cilin nuk është ankimuar brenda afatit ligjor; ose
ii. pas ankimit, kandidati i konfirmuar në detyrë nga Kolegji i Apelimit.
m) “Ekspert” është prokurori që ka nivel të lartë të njohurive ose të përvojës, të njohur nga një institucion publik, në lidhje me kriteret e posaçme etike e morale të parashikuara në nenin 18 të kësaj Rregulloreje, për shkak të angazhimit në mësimdhënie në Shkollën e Magjistraturës, në hartimin e legjislacionit, të pjesëmarrjes në komitetet e ekspertëve pranë organizatave vendëse dhe ndërkombëtare në trajnime afatgjata ose botime në fusha që lidhen me objektin e veprimtarisë së Prokurorisë së Posaçme të parashikuar nga ligji penal, si dhe aftësitë për të komunikuar drejtpërdrejtë me organizatat apo partnerët ndërkombëtar.
n) “Përvojë specifike” nënkupton përvojën e kandidatit si prokuror i transferuar në Prokurorinë e Posaçme, sipas parashikimit të nenit 46, pika 3, dhe vijuese, të ligjit nr. 96/2016, “Për statusin e gjyqtarëve dhe prokurorëve në Republikën e Shqipërisë”, të ndryshuar. 
o) “Teknikat e posaçme të hetimit” janë metodat speciale të hetimit sipas Kodit të Procedurës Penale dhe parashikimeve të tjera ligjore, përdorimi i të cilave nuk është i autorizuar për të gjitha llojet e veprave penale, të tilla si: veprimet simuluese, infiltrimi në përbërje të grupit kriminal, dorëzimi i kontrolluar, mbrojtja e dëshmitarit, si dhe teknika të tjera, si: vendimet për kontroll në rastet e hetimeve të veprave penale të korrupsionit, sigurimi me anë të letërporosisë i provave që gjenden jashtë vendit, bashkëpunimi me autoritetet apo dhe me organizatat ndërkombëtare, pjesëmarrja në skuadra apo kryerja e veprimeve të përbashkëta hetimore me to, sigurimi i provave kompjuterike, përdorimi i provave mjekoligjore, si ADN-ja, përdorimi i ekspertizës kontabël, përgjimi elektronik, marrja dhe përdorimi i informacioneve nga vende të huaja, provat kompjuterike, përdorimi i bashkëpunëtorëve të drejtësisë ose bashkëpunimi në marrëveshjet e fajësisë.
p) “Çështje të ndërlikuara ligjërisht dhe në fakte” konsiderohen ato çështje, ku subjekt i hetimit është një funksionar i lartë publik, të cilat kanë një numër të madh të pandehurish (3 ose më shumë të pandehur) ose një numër të madh veprash penale (3 ose më shumë vepra penale), që pasjellin pasoja të rënda për jetën dhe pasurinë e personave ose shkaktojnë dëm të madh ekonomik, të cilat rezultojnë në konfiskimin e aseteve me vlera të mëdha (referuar praktikës ose vendimeve unifikuese të Gjykatës së Lartë).
q) “Hetim proaktiv” është ai hetim, ku procesi i mbledhjes së provave kryhet njëkohësisht me lindjen e dyshimit për kryerjen e veprës së dyshuar penale, si dhe hetimet që nisen nga prokurori në mungesë të një kallëzimi ose çdo hetim, i cili është dukshëm më i zgjeruar se kallëzimi origjinal.
r) “Hetim i suksesshëm” është çdo procedim i dërguar për gjykim në përfundim të të cilit është marrë fajësi ose, kur prokurori tregon se veprimet hetimore kanë qenë shteruese, pavarësisht vendimit të gjykatës.
s) “Kërkesë e suksesshme për konfiskim” konsiderohet çdo kërkesë e prokurorit e pranuar nga gjykata, ose kur, ndonëse kërkesa nuk është pranuar nga gjykata, vlerësohet se veprimet e kryera nga prokurori kanë qenë shteruese dhe të sakta. 
t) “Ligji antimafia” është ligji nr. 10192, datë 3.12.2009, “Për parandalimin dhe goditjen e krimit të organizuar, trafikimit, korrupsionit dhe krimeve të tjera nëpërmjet masave parandaluese kundër pasurisë”, i ndryshuar.
u) “Komisioni i Posaçëm i Verifikimit të Pasurisë dhe Figurës” është Komisioni i ngritur pranë Prokurorisë së Posaçme, sipas kërkesave të pikës 5, të nenit 6, të ligjit nr. 95/2016, “Për organizimin dhe funksionimin e institucioneve për të luftuar korrupsionin dhe krimin e organizuar”, i ndryshuar.
v) “Vendim verifikimi” nënkupton vendimin e Këshillit, pas përfundimit të verifikimit të kushteve ligjore për prokurorët e interesuar, pa përfshirë verifikimin e pasurisë dhe figurës të kandidatit.
w) “Vendim për renditjen e kandidatëve” nënkupton vendimin e Këshillit të marrë në përfundim të procedurës së vlerësimit krahasimor të kritereve përzgjedhëse për ngritjen në detyrën e prokurorit në Prokurorinë e Posaçme, i cili i dërgohet Komisionit të Posaçëm të verifikimit të pasurisë dhe figurës pranë SPAK-ut. 
x) “Vendim për ngritjen në detyrë” nënkupton vendimin e Këshillit për ngritjen në detyrë të kandidatit të renditur më lart në një procedurë përzgjedhjeje, pas kalimit të procedurës së verifikimit të pasurisë dhe të figurës nga Komisioni i Posaçëm i verifikimit të pasurisë dhe figurës.
y) “Vendim për moscaktimin në detyrë” nënkupton vendimin e Këshillit për moscaktimin në detyrë të kandidatëve, të cilët nuk kalojnë me sukses procesin e verifikimit të pasurisë dhe të figurës. 
z) “Vendim për ndërprerjen dhe përfundimin e procedurës së ngritjes në detyrë” nënkupton vendimin e Këshillit, kur kandidati tërhiqet nga kandidimi, derisa nuk ka përfunduar procedura e ngritjes në detyrë;

Neni 5
Rregulla të përgjithshme për ngritjen në detyrë si prokuror i Posaçëm 
ose drejtues i Prokurorisë së Posaçme

1. Komisioni kryen një vlerësim fillestar të të gjithë kandidatëve për të përcaktuar nëse ata i plotësojnë kushtet ligjore për ngritjen në detyrë si prokuror në Prokurorinë e Posaçme ose si drejtues të kësaj prokurorie. 
2. Komisioni i propozon Këshillit kualifikimin e kandidatëve, të cilët i plotësojnë kushtet ligjore. 
3. Këshilli kualifikon kandidatët që plotësojnë kushtet ligjore dhe shpall listën zyrtare të kandidatëve që vijojnë procesin e vlerësimit të kritereve.
4. Komisioni vijon me vlerësimin e kandidatëve, pasi cakton me short një ose disa relatorë për çdo kandidat. Komisioni ose relatori kërkojnë nga kandidati dhe institucionet publike çdo lloj dokumenti të rëndësishëm për vlerësim, si dhe kryen intervista me kandidatët. 
5. Komisioni dhe relatori përdor dokumentet dhe letrat e motivimit për të bërë propozimet përkatëse për vlerësimin e kandidatëve për pozicionin e prokurorit të posaçëm, bazuar në:
a) vlerësimet e mëparshme profesionale; dhe 
b) kriteret e posaçme etike dhe profesionale të parashikuara në nenin 18 të kësaj Rregulloreje.
6. Në çdo rast, për vlerësimin e shkallës së kualifikimit, në lidhje me kriterin e parashikuar në nenin 18, pika 1, të kandidatëve, Komisionit dhe/ose Këshilli merr parasysh edhe angazhimin personal dhe profesional të kandidatit si ekspert dhe përvojën specifike.
7. Në rast se pas vlerësimit të kritereve të posaçme etike dhe profesionale, ka kandidatë me pikë të barabarta, Këshilli i rendit kandidatët sipas vjetërsisë si magjistrat ose jurist.
8. Komisioni i propozon Këshillit, për secilin kandidat dhe për secilin nga kriteret e parashikuara në nenin 18, të miratojë njërën nga shkallët e vlerësimit të parashikuar në nenin 21 të kësaj Rregulloreje.
9. Këshilli, pas miratimit të shkallës së vlerësimit, bën renditjen përfundimtare të kandidatëve sipas nenit 34.
10. Shkalla e vlerësimit dhe renditja e kandidatëve miratohet me shumicën e votave të Këshillit.
11. Pas vlerësimit dhe përpara emërimit në detyrë, Këshilli i përcjell listën e kandidatëve të kualifikuar Komisionit të Posaçëm të Verifikimit të Pasurisë dhe Figurës, i cili brenda 120 ditësh kryen verifikimet e përcaktuara në pikën 6, të nenit 6, të ligjit nr. 95/2016, “Për organizimin dhe funksionimin e institucioneve për të luftuar korrupsionin dhe krimin e organizuar”, të ndryshuar.
12. Pas vlerësimit nga Komisioni i Posaçëm i verifikimit të pasurisë dhe figurës, Komisioni i propozon Këshillit, moscaktimin në detyrë të kandidatëve, të cilët marrin një vlerësim negativ.
13. Këshilli vendos ngritjen në detyrë të kandidatëve, pasi ata të kenë kaluar me sukses procesin e rivlerësimit, si dhe atë të verifikimit të pasurisë dhe figurës.
14. Në rast konflikti ndërmjet këtij neni dhe neneve, të cilat parashikojnë rregullime të posaçme për secilin hap të procedurës, neni me parashikime të posaçme ka përparësi.

KREU II 
KUSHTET LIGJORE DHE RREGULLA TË PËRGJITHSHME TË PROCEDURËS SË NGRITJES NË DETYRË NË PROKURORINË E POSAÇME

Neni 6
Kushtet ligjore për ngritjen në detyrë si prokuror i posaçëm

Kushtet ligjore që duhet të përmbushë prokurori që kandidon për ngritje në detyrë në Prokurorinë e Posaçme, janë: 
1. Të jetë prokuror i Republikës së Shqipërisë.
2. Të mos ketë masë disiplinore në fuqi.
3. Të ketë ushtruar funksionin si prokuror për jo më pak se 10 (dhjetë) vjet, duke përfshirë edhe përvojën si prokuror i komanduar.
4. Të përmbushë kushtet e sigurisë, të parashikuara në nenin 6, të ligjit nr. 95/2016, “Për organizimin dhe funksionimin e institucioneve për të luftuar korrupsionin dhe krimin e organizuar”, përfshirë edhe kushtin se duhet të ketë dorëzuar formularë të vlefshëm të shprehjes së pëlqimit për kontrollin periodik të llogarive bankare dhe telekomunikimeve personale, të nënshkruar prej kandidatit dhe anëtarëve të afërt të familjes.
5. Të ketë kaluar me vendim të formës së prerë procesin e rivlerësimit.
6. Të mos jetë anëtar i Këshillit të Lartë të Prokurorisë.

Neni 7
Shpallja e procedurës së ngritjes në detyrë

1. Këshilli organizon procedurën e ngritjes në detyrën e prokurorit ose të drejtuesit në Prokurorinë e Posaçme, për çdo vend që është i lirë ose pritet të bëhet i lirë.
2. Në rastin e mbarimit të mandatit të drejtuesit ose të një prokurori, procedura fillon të paktën 3 muaj përpara mbarimit të mandatit. 
3. Me marrjen dijeni për vendin e lirë, Komisioni i Zhvillimit të Karrierës i paraqet Këshillit relacionin përkatës, ku pasqyron vendet e lira, si dhe i propozon Këshillit shpalljen e vakancës dhe organizimin e procedurës së ngritjes në detyrë.
4. Këshilli merr vendim për vendet për të cilat shpall procedurën e ngritjes në detyrë dhe njëkohësisht bën thirrje për paraqitjen e shprehjes së interesit.
5. Thirrja përmban informacionin e nevojshëm për pozicionin e lirë, si dhe dokumentacionin që i bashkëlidhet kandidimit, sipas parashikimeve të nenit 7, të ligjit nr. 95/2016, “Për organizimin dhe funksionimin e institucioneve për të luftuar korrupsionin dhe krimin e organizuar”, të ndryshuar.
6. Thirrja shpallet në faqen zyrtare të Këshillit dhe qëndron e hapur për një periudhë prej të paktën 2 (dy) javësh nga e nesërmja e shpalljes. 
7. Afati për paraqitjen e shprehjes së interesit mund të zgjatet, kur është e nevojshme, me vendim të arsyetuar të Këshillit.

Neni 8
Dokumentacioni i nevojshëm për kandidim

1. Prokurorët e interesuar shprehin interesin për kandidim nëpërmjet një kërkese, së cilës i bashkëlidhin dokumentacionin e kërkuar nga Këshilli në thirrjen për ngritjen në detyrë, formularët e vetë deklarimit, si dhe kopje të çdo dokumentacioni provues për aftësitë dhe kualifikimet e kandidatit që nuk gjenden në dosjen personale.
2. Krahas kërkesës për kandidim, kandidatët duhet të dorëzojnë pranë Këshillit të Lartë të Prokurorisë dokumentacionin e mëposhtëm:
a) Një letër motivimi, (jo më shumë se 3 faqe format A4,) ku tregojnë arritjet e tyre më të spikatura në hetimin e korrupsionit dhe krimit të organizuar, si dhe arsyet e kandidimit;
b) Një CV (Curriculum Vitae) të përditësuar;
c) Formularët e parashikuar në shtojcat B1 dhe B3 të ligjit nr. 95/2016, “Për organizimin dhe funksionimin e institucioneve për të luftuar korrupsionin dhe krimin e organizuar”, të plotësuar rregullisht;
d) Çdo dokumentacion që lidhet me kriteret e vlerësimit sipas përcaktimeve të nenit 4, germat, “m”, “n”, “o”, “p”, “q”, “r”, “s”; të kësaj Rregulloreje, si dhe çdo dokumentacion tjetër që kandidati vlerëson.
e) Kopje të vendimit të Komisionit të Pavarur të Kualifikimit apo Kolegjit të Apelimit, që provon se kandidati për prokuror në Prokurorinë e Posaçme ka kaluar me sukses procesin e rivlerësimit kalimtar;
3. Komisioni ose relatori kërkon nga kandidati të paraqesë listën me çështjet për 5 vjetët e fundit, për të cilat është vendosur pafajësi me të pandehur në gjendje arresti, është vendosur pushimi me të pandehur të arrestuar, si dhe me çështjet e transferuara për kompetencë. Komisioni ose relatori në çdo moment mund të kërkojë dokumentacion shtesë ose sqarime nga kandidatët, kur vlerëson se ai është i nevojshëm për procedurën e konkurrimit.

Neni 9
Të drejtat e kandidatit

1. Kandidati njoftohet për relatorin jo më vonë se 3 (tre) ditë nga caktimi i tij.
2. Kandidati ka të drejtë të kërkojë përjashtimin e relatorit për një nga shkaqet e parashikuara në nenin 174, të ligjit për qeverisjen, jo më vonë së 3 (tre) ditë, nga marrja dijeni e shkakut të përjashtimit. Kërkesa shoqërohet, kur është rasti, me aktet provuese të shkakut të përjashtimit. Këtë të drejtë kandidati e ka edhe ndaj çdo anëtari tjetër të Këshillit.
3. Këshilli vendos për kërkesën e kandidatit për përjashtimin e relatorit dhe/ose të çdo anëtari tjetër të Këshillit, jo me vonë së 7 ditë nga paraqitja e saj.
4. Kandidati ka të drejtë që, në ç’do fazë të procedurës së ngritjes në detyrë, të kërkojë të njihet me dokumentet e dosjes së tij, si edhe të marrë kopje të tyre, sipas rregullave të Kodit të Procedurave Administrative.
5. Kandidati ka të drejtë që, në momentin e kandidimit për ngritje në detyrën e prokurorit ose të drejtuesit në Prokurorinë e Posaçme, të kërkojë kryerjen e vlerësimit etik dhe profesional me procedurë të përshpejtuar, sipas parashikimeve të nenit 97 të ligjit për statusin dhe akteve nënligjore të nxjerra në zbatim të tij. Në këtë rast, kandidati duhet të ketë ushtruar detyrën përgjatë gjithë vitit të fundit kalendarik, si dhe të mos jetë vlerësuar për dy vjetët e fundit kalendarikë. Procedura e përshpejtuar e vlerësimit të prokurorit kandidat bëhet pjesë e procedurës së ngritjes në detyrën e drejtuesit ose të prokurorit në Prokurorinë e Posaçme që zhvillon Këshilli.
6. Kandidati i komanduar, të cilit, gjatë apo në përfundim të komandimit, nuk i është bërë vlerësimi etik dhe profesional nga institucioni ku ai është komanduar, ka të drejtë që në momentin e kandidimit për ngritje në detyrën e drejtuesit ose prokurorit në Prokurorinë e Posaçme, të kërkojë të vlerësohet për aftësitë profesionale si kandidati jo gjyqtar në Gjykatën e Lartë, sipas parashikimeve të nenit 49 të ligjit për statusin. Në këtë rast, periudha e komandimit duhet të ketë zgjatur jo më pak se një vit kalendarik.
7. Kryesisht, apo mbi kërkesën e Këshillit, Komisionit ose të relatorit, kandidati ka të drejtë të paraqesë shpjegime me shkrim për fakte, rrethana apo çështje ligjore që lidhen me kushtet ligjore të kandidimit dhe/ose kriteret e renditjes, si dhe të depozitojë, kur është rasti, dokumente shkresore në mbështetje të këtyre shpjegimeve.
8. Kandidati ka të drejtë të tërhiqet nga kandidimi në çdo kohë, derisa nuk ka përfunduar procedura e ngritjes në detyrë, duke depozituar kërkesën e tij me shkrim. Mbi këtë kërkesë, me propozim të Komisionit, Këshilli vendos ndërprerjen dhe përfundimin e procedurës së ngritjes në detyrë, për pozicionin që është paraqitur kërkesa e tërheqjes nga kandidimi. Vendimi i Këshillit i njoftohet kandidatit dhe bëhet publik në faqen zyrtare.

Neni 10
Afatet

1. Afatet në procedurën e ngritjes në detyrën e prokurorit ose të drejtuesit në Prokurorinë e Posaçme caktohen në ditë, në javë ose në muaj. Përfundimi i afatit mund të përcaktohet edhe me një datë të caktuar kalendarike.
2. Kur afati caktohet në ditë, në llogaritjen e tij përjashtohet dita kur ka ndodhur ngjarja, nga e cila fillon të ecë afati.
3. Afati i përcaktuar në javë mbaron me kalimin e asaj dite, që është e njëjta me ditën, në të cilën ka ndodhur ngjarja, nga e cila ka filluar të ecë afati.
4. Afati i përcaktuar në muaj mbaron me kalimin e asaj dite, atij muaji, që ka të njëjtin numër me atë të ditës, në të cilën ka ndodhur ngjarja nga e cila ka filluar të ecë afati. Kur një ditë e tillë mungon në muajin e fundit, afati mbaron me kalimin e ditës së fundit të këtij muaji.
5. Të shtunat, të dielat dhe ditët e festave zyrtare nuk pengojnë fillimin dhe kohëzgjatjen e afateve. Kur dita e fundit e një afati bie e shtunë, e diel ose ditë feste zyrtare, afati mbaron në ditën e punës që vjen pas saj.
6. Dita e fundit e afatit vazhdon deri në orën 24:00, përveç rastit kur në vendimin e Këshillit për shpalljen e procedurës së ngritjes në detyrë, parashikohet ndryshe.

Neni 11
Njoftimet

1. Njoftimet dhe kërkesat e Këshillit, Komisionit ose relatorit, drejtuar kandidatit dhe anasjelltas, si rregull bëhen në rrugë elektronike. Ato konsiderohen të marra ditën e nesërme të dërgimit në rrugë elektronike.
2. Adresa elektronike e Këshillit ose e Komisionit i bëhet e ditur kandidatit me njoftimin e fillimit të procedurës së ngritjes në detyrën e prokurorit ose të drejtuesit në Prokurorinë e Posaçme.
3. Adresë elektronike e kandidatit konsiderohet adresa zyrtare e tij, por ai mund të zgjedhë një adresë tjetër elektronike, duke ia bërë atë të ditur në kohë Këshillit. Kandidati merr masa dhe është përgjegjës për funksionimin e vazhdueshëm të adresës së tij elektronike.

Neni 12
Konflikti i interesave

1. Anëtari i Komisionit ose i Këshillit, që ka konflikt interesi në kuptim të ligjit nr. 44/2015, “Kodi i Procedurave Administrative”, sipas neneve 171 deri 175 të ligjit nr. 115/2016, “Për organet e qeverisjes së sistemit të drejtësisë”, të ndryshuar; si dhe të ligjit nr. 9367, datë 7.4.2005, “Për parandalimin e konfliktit të interesave në ushtrimin e funksioneve publike”, heq dorë nga procesi i vlerësimit, renditjes dhe votimit të kandidatëve. 
2. Në këtë rast, detyrat e anëtarit të Komisionit ushtrohen nga anëtari zëvendësues, i cili caktohet me short.

Neni 13
Hedhja e shortit

1. Për trajtimin dhe vlerësimin e dokumentacionit të paraqitur nga kandidatët, hidhet shorti mes anëtarëve të Komisionit.
2. Secili anëtar i Komisionit trajton dhe vlerëson si relator një numër afërsisht të barabartë kandidatësh me anëtarët e tjerë.
3. Shorti hidhet në prani të gjithë anëtarëve të Komisionit dhe monitoruesve ndërkombëtarë.
4. Secili anëtar i Komisionit, sipas rendit alfabetik, tërheq fletët e mbyllura ku janë shënuar emrat e kandidatëve.
5. Pas tërheqjes së çdo flete, anëtari i Komisionit e hap atë dhe lexon emrin e kandidatit që do të vlerësojë.
6. Në përfundim të procesit lexohen emrat e kandidatëve që do të vlerësojë secili anëtar i Komisionit.
7. Kur janë më pak kandidatë se anëtarë Komisioni, mund të ketë më shumë se një relator për çdo kandidat.
8. Për hedhjen e shortit mbahet procesverbali përkatës.

Neni 14
Tërheqja dhe dorëzimi i dokumentacionit

1. Secili anëtar i Komisionit tërheq pranë zyrës së protokollit të Këshillit, kopje të dokumentacionit të kandidatëve që do të vlerësojë sipas shortit.
2. Tërheqja e dokumentacionit bëhet kundrejt nënshkrimit, me një procesverbal të veçantë dhe nën përgjegjësinë e anëtarit të Komisionit.
3. Në përfundim të procesit të vlerësimit nga ana e Komisionit, anëtarët e Komisionit dorëzojnë dokumentacionin e marrë sërish me një procesverbal të veçantë.

Neni 15
Dokumentimi i punës së Komisionit

1. Komisioni asistohet nga këshilltarët ligjorë të Këshillit, të caktuar nga kryetari i Komisionit të Posaçëm.
2. Këshilltarët ligjorë mbajnë procesverbalin e mbledhjeve i cili, pas zbardhjes, nënshkruhet nga të gjithë anëtarët e pranishëm. Këshilltarët ndihmojnë anëtarët e Komisionit gjatë të gjithë procedurës.
3. Mbledhjet e Komisionit dokumentohen për aq sa është e mundur edhe nëpërmjet regjistrimit audiovizual sipas parashikimeve të nenit 168, të ligjit nr. 115/2016, “Për organet e qeverisjes së sistemit të drejtësisë”, të ndryshuar. 
4. Në përfundim të procesit të vlerësimit, dokumentacioni i mbledhjeve të Komisionit dorëzohet dhe ruhet në arkivin e Këshillit.

KREU III 
KRITERET DHE MËNYRA E VLERËSIMIT PËR NGRITJEN NË 
DETYRË NË PROKURORINË E POSAÇME

Neni 16
Kriteri i vlerësimit të performancës

Kriteri i vlerësimit të performancës së kandidatëve përfshin dy vlerësimet e fundit të performancës së kandidatit.

Neni 17
Vlerësimi i kriterit të performancës

1. Shkallët e vlerësimit të kriterit të performancës së kandidatit, bazuar në rezultatet e tyre në dy vlerësimet e fundit profesionale, të parashikuara në nenin 16 dhe që pasqyrohen në formularin nr. 2, janë si më poshtë: 

	Niveli i vlerësimit 
	Pikët 

	Shkëlqyeshëm 
	3.5 

	Shumë mirë 
	2.5 

	Mirë 
	1.5 

	Mjaftueshëm 
	0.5 



2. Niveli i vlerësimit të kriterit të performancës, shpreh shumën e pikëve për dy vlerësimet e fundit etiko-profesionale të kandidatit.

Neni 18 
Kriteret e posaçme etike dhe profesionale për 
ngritjen në detyrë si prokuror i posaçëm

Kriteret e posaçme etike dhe profesionale për ngritjen në detyrë si prokuror i posaçëm janë:
1. Aftësitë e treguara:
a) në hetim,
i. përfshirë përdorimin e teknikave të posaçme të hetimit;
ii. qasjen proaktive te hetimi.
b) në ndjekjen penale, përfshirë formulimin e akuzës dhe përfaqësimin në gjykatë; 
c) në konfiskimin e produkteve të veprës penale dhe të aseteve, 
i. sipas Kodit të Procedurës Penale; 
ii. ligjit antimafia.
2. Vendosmëria e treguar në përballimin e vështirësive, presioneve e rreziqeve dhe integriteti i posaçëm profesional,
a) përfshi etikën profesionale;
b) ndershmërinë;
c) paanësinë;
d) sigurinë;
e) konfidencialitetin e treguar nga kandidati.

Neni 19
Aktet që merren në shqyrtim nga Komisioni

1. Për vlerësimin e kriterit të përcaktuar në pikën 1, të nenit 18, të kësaj Rregulloreje, Komisioni shqyrton aktet procedurale të kandidatit në çështjet e paraqitura dhe aktet respektive të gjykatës, për të përcaktuar nëse produkti i punës së tij/saj është ligjërisht i plotë, i saktë në fakte, i organizuar dhe i paraqitur mirë. Komisioni vlerëson në mënyrë të posaçme ato tipare të punës së kandidatëve, që janë thelbësore dhe të lidhura me aftësitë e treguara në hetim, përdorimin e teknikave të posaçme, ndjekjen penale, përfaqësimin në gjykatë dhe konfiskimin e produkteve të veprës penale sipas Kodit të Procedurës Penale dhe të aseteve sipas ligjit antimafia. Komisioni shqyrton, gjithashtu, edhe çdo çështje tjetër të hetuar nga kandidati gjatë karrierës së tij, e cila ka tërhequr vëmendjen e opinionit publik.
2. Për vlerësimin e kriterit të përcaktuar në pikën 2 të nenit 18, të kësaj Rregulloreje, kandidatët i paraqesin Komisionit:
a) situatat/rrethanat ku ata kanë kapërcyer vështirësi të spikatura ose i kanë bërë ballë presionit gjatë një hetimi ose ndjekjeje penale, duke bërë të mundur dërgimin e çështjes në gjyq. Kandidati përshkruan qartë vështirësitë dhe veprimet e kryera prej tij, të cilat kanë kontribuar në suksesin e hetimit ose të ndjekjes penale.
b) situatat/rrethanat ku ata kanë treguar etikë të lartë profesionale, duke ruajtur paanësinë, ndershmërinë dhe konfidencialitetin e të dhënave hetimore pavarësisht vështirësive të spikatura me të cilat janë përballur. Komisioni, për vlerësimin e këtij kriteri, bazohet në dokumentacionin e paraqitur nga kandidati, ku përshkruhen çështje, situata, rrethana që dëshmojnë vendosmërinë në përballimin e vështirësive, presioneve dhe rreziqeve, si dhe integritetin e posaçëm profesional. Komisioni shqyrton kryesisht edhe çdo çështje tjetër të hetuar nga kandidati gjatë karrierës së tij, e cila nga ana e Komisionit shërben për të vlerësuar kandidatin për kriterin e vendosmërisë dhe integritetit.

Neni 20
Mënyra e vlerësimit për kriteret e posaçme etike dhe profesionale

1. Kandidatët vlerësohen për kriterin e pikës 1, të nenit 18, sipas këtyre elementeve: përdorimi i teknikave të posaçme të hetimit, qasja proaktive dhe aftësitë në ndjekjen penale, përfshirë formulimin e akuzës dhe përfaqësimin në gjykatë.
2. Elementet e vlerësimit për kriterin e pikës 1, të nenit 18, nuk janë kumulative.
3. Secili prej elementeve të vlerësimit për kriterin e germës “a”, të nenit 18, hartohet mbi bazën e përkufizimeve të parashikuara në nenin 4 të Rregullores.
4. Vlerësimi për çdo element bazohet në numrin e çështjeve për të cilat kandidati ka dorëzuar akte procedurale të dosjeve (vlerësim sasior) dhe veçanërisht në përmbajtjen e këtyre akteve në raport me kriteret e vendosura (vlerësim cilësor).
5. Nëse verifikohet angazhimi i kandidatit si ekspert apo përvojë specifike, sipas përcaktimit të nenit 4, germat “n” dhe “m”, kandidati përfiton rritje me 1 (një) nivel të shkallës së vlerësimit për kriterin e përcaktuar në nenin 18, pika 1. 
6. Këshilli dhe/ose Komisioni, referuar kriterit të përcaktuar në nenin 18, pika 2, vlerëson rast pas rasti rrethanat e paraqitura nga vetë kandidati ose të evidentuara kryesisht.

Neni 21
Pikëzimi sipas shkallëve të vlerësimit të kritereve të posaçme etike dhe profesionale

1. Shkallët e vlerësimit të kritereve të posaçme etike dhe profesionale pikëzohen si më poshtë:
a) “Kualifikim i lartë” vlerësohet me 8–10 pikë;
b) “Kualifikim i mesëm” vlerësohet me 4–7 pikë;
c) “Kualifikimi i ulët” vlerësohet me 1–3 pikë.
2. Në pikëzimin e secilit kriter, Këshilli merr parasysh edhe intervistën me secilin kandidat.

Neni 22
Kualifikimi i lartë në aftësitë e treguara në hetim, në ndjekjen penale dhe në konfiskim

Kandidati vlerësohet me “Kualifikim të lartë” për këtë kriter kur verifikohet një nga faktet e mëposhtme:
a) ka hetuar me sukses jo më pak se pesë çështje penale të ndërlikuara ligjërisht ose në fakte, përfshi përdorimin e metodave të avancuara të hetimit dhe qasjen proaktive;
b) ka qenë drejtues grupi hetimor ose prokuror i vetëm dhe/ose ka përfaqësuar prokurorinë në nivel apeli/Gjykatë të Lartë, në jo më pak se pesë procese gjyqësore për të cilat është dhënë vendim dënimi për korrupsion, krim të organizuar, pastrim parash ose për çështje të tjera të ndërlikuara;
c) ka qenë pjesë e një grupi prokurorësh, në shkallë të parë ose në nivel apeli, në jo më pak se dhjetë procese gjyqësore, në të cilat është dhënë vendim dënimi për korrupsion, krim të organizuar, pastrim parash ose për çështje të tjera të ndërlikuara;
d) ka kërkuar me sukses konfiskimin e pasurive, të cilat janë produkte të veprës penale në jo më pak se pesë raste dhe/ose kur vlera e aseteve të konfiskuara ka qenë e lartë ose ka kërkuar me sukses konfiskimin e pasurive në zbatim të ligjit antimafia në jo më pak se pesë raste dhe/ose kur vlera e aseteve të konfiskuara ka qenë e lartë.

Neni 23
Kualifikimi i mesëm në aftësitë e treguara në hetim, në ndjekjen penale dhe në konfiskim

Kandidati vlerësohet me “Kualifikim të mesëm” për këtë kriter, kur verifikohet një nga faktet e mëposhtme: 
a) ka hetuar me sukses jo më pak se tri çështje penale të ndërlikuara ligjërisht ose në fakte përfshi përdorimin e metodave të avancuara të hetimit dhe qasjen proaktive; 
b) ka qenë drejtues grupi hetimor ose prokuror i vetëm dhe/ose ka përfaqësuar prokurorinë në nivel apeli/Gjykatë të Lartë, në më pak se pesë procese gjyqësore në të cilat është dhënë vendim dënimi për korrupsion, krim të organizuar, pastrim parash ose për çështje të tjera të ndërlikuara;
c) ka qenë pjesë e një grupi prokurorësh, në shkallë të parë ose në nivel apeli, në më pak se dhjetë procese gjyqësore, në të cilat është dhënë vendim dënimi për korrupsion, krim të organizuar, pastrim parash, ose për çështje të tjera të ndërlikuara;
d) ka kërkuar me sukses konfiskimin e pasurive që përbëjnë produkte të veprave penale në më pak se pesë raste dhe/ose kur vlera e aseteve të konfiskuara ka qenë mesatare ose ka kërkuar me sukses konfiskimin e pasurive në zbatim të ligjit antimafia, në më pak se pesë raste dhe/ose kur vlera e aseteve të konfiskuara ka qenë mesatare.

Neni 24
Kualifikimi i ulët në aftësitë e treguara në hetim, në ndjekjen penale dhe në konfiskim

Kandidati vlerësohet me “Kualifikim të ulët” për këtë kriter, kur verifikohet një nga faktet e mëposhtme: 
a) ka hetuar me sukses të paktën një çështje penale të ndërlikuar ligjërisht ose në fakte, përfshi përdorimin e metodave të avancuara të hetimit dhe qasjen proaktive ose është përpjekur të hetojë çështje të ndërlikuara dhe të përdorë teknika të avancuara hetimi, por ka qenë i pasuksesshëm;
b) nuk ka marrë pjesë në procese gjyqësore, në të cilat është dhënë vendim për korrupsion, krim të organizuar, pastrim parash, ose çështje të tjera penale të ndërlikuara;
c) ka ndihmuar në të paktën një rast, një prokuror tjetër, i cili ka kërkuar me sukses konfiskimin e pasurive që përbëjnë produkte të veprave penale dhe/ose kur vlera e aseteve të konfiskuara ka qenë e ulët ose ka ndihmuar në të paktën një rast, një prokuror tjetër, i cili ka kërkuar me sukses konfiskimin e pasurive në zbatim të ligjit antimafia dhe/ose kur vlera e aseteve të konfiskuara ka qenë e ulët.

Neni 25
Shkallët e vlerësimit të kriterit të vendosmërisë dhe integritetit

1. Komisioni shqyrton aktet procedurale të kandidatit, duke përfshirë edhe ato të parashikuara në pikën 3, të nenit 8 të kësaj Rregulloreje, si dhe aktet respektive të gjykatës për të vërtetuar vendosmërinë dhe integritetin e kandidatit. Komisioni vlerëson në mënyrë të posaçme ato tipare të punës së kandidatëve që janë thelbësore dhe të lidhura me vendosmërinë e treguar në përballimin e vështirësive, presioneve e rreziqeve.
2. Komisioni i vlerëson kandidatët në varësi të sasisë dhe cilësisë së situatave/rrethanave që kanë vënë në provë vendosmërinë dhe integritetin e kandidatit, bazuar në aktet e administruara, sipas pikës 2, të nenit 19, të kësaj Rregulloreje:
a) “Kualifikim të lartë”, nëse verifikohen dhe vlerësohen raste të cilat tregojnë nivel të lart integriteti. 
b) “Kualifikim të mesëm”, nëse nuk ka dokumente provuese të cilat provojnë kualifikim të ulët ose të lartë.
c) “Kualifikim të ulët”, nëse verifikohen dhe vlerësohen raste të cilat tregojnë nivel të ulët integriteti.

KREU IV
PROCESI I VLERËSIMIT

Neni 26
Komisioni i Posaçëm

1. Për vlerësimin paraprak të kandidatëve për prokuror në Prokurorinë e Posaçme, Këshilli, për çdo procedurë, krijon një Komision të Posaçëm të veçantë;
2. Komisioni ngrihet me vendim të Këshillit menjëherë mbas shpalljes së vendeve vakante për prokuror ose për drejtues në Prokurorinë e Posaçme.
3. Komisioni i Posaçëm përbëhet nga 5 anëtarë të Këshillit të Lartë të Prokurorisë, prej të cilëve 3 anëtarë prokurorë dhe 2 anëtarë joprokurorë. Anëtarët e Komisionit të Zhvillimit të Karrierës janë exofficio anëtarë të Komisionit të Posaçëm. Anëtarët e Komisionit të Vlerësimit të Veprimtarisë Etike dhe Profesionale përjashtohen exofficio nga pjesëmarrja në Komisionin e Posaçëm. Dy anëtarët e tjerë të Komisionit të Posaçëm, njëri prej të cilëve anëtar prokuror dhe tjetri anëtar jo prokuror, zgjidhen me short nga pjesa e mbetur e anëtarëve të Këshillit.
4. Kryetari i Këshillit cakton kryetarin e Komisionit të Posaçëm;
5. Komisioni i Posaçëm kryen të gjitha detyrat e ngarkuara nga ligji dhe nga kjo Rregullore, në lidhje me procedurën e ngritjes në detyrë në Prokurorinë e Posaçme;

Neni 27
Shqyrtimi fillestar

1. Brenda 7 (shtatë) ditëve nga mbarimi i afatit të shpalljes, Komisioni kryen verifikimin e plotësimit të kushteve ligjore për ngritjen në detyrë.
2. Kryetari i Komisionit raporton në mbledhjen e radhës së Këshillit, e cila mbahet sa më shpejt të jetë e mundur, emrat e kandidatëve të cilët vlerësohet se përmbushin kushtet ligjore.
3. Këshilli miraton listën me emrat e kandidatëve, që plotësojnë kushtet ligjore, sipas rendit alfabetik.
4. Komisioni verifikon statusin e kandidatit në procesin e rivlerësimit kalimtar të kandidatit, sipas ligjit nr. 84/2016, “Për rivlerësimin kalimtar të gjyqtarëve dhe prokurorëve në Republikën e Shqipërisë”, pranë zyrës së burimeve njerëzore, Komisionit të Pavarur të Kualifikimit dhe Kolegjit të Posaçëm të Apelimit.

Neni 28
Afatet lidhur me procedurën e vlerësimit të kritereve ligjore

1. Pas plotësimit të kushteve ligjore, Komisioni kërkon nga kandidatët të identifikojnë produktin e punës së tyre dhe çështjet që mbështesin aplikimin e tyre, në përputhje me kriteret e renditura në nenet 21, 22 dhe 23. Kandidatët kanë 14 (katërmbëdhjetë) ditë afat për të identifikuar këto dokumente dhe për t’i vënë në dispozicion të Komisionit. 
2. Komisioni përfundon vlerësimin e kandidatëve sipas shkallëve të përcaktuara në nenin 21 të kësaj Rregulloreje, brenda 6 javëve nga paraqitja e dokumentacionit, sipas pikës 1 të këtij neni dhe i dërgon Këshillit raportin përfundimtar, si dhe gjithë dokumentacionin mbështetës. 
3. Këshilli realizon intervistat me kandidatët brenda 14 (katërmbëdhjetë) ditëve nga dërgimi i raportit përfundimtar të Komisionit dhe jo më parë se Këshilli të ketë marrë vendim për shkallët e vlerësimit të secilit kriter. Intervistat me kandidatët regjistrohen me audio dhe me video. Këshilli mund të kërkojë prej kandidatëve ose prej institucioneve publike informacione shtesë, të cilat e ndihmojnë në vlerësimin e kandidatit.
4. Këshilli bën vlerësimin përfundimtar dhe renditjen e kandidatëve jo më vonë se 1 javë nga përfundimi i procesit të intervistimit të kandidatëve.

Neni 29
Procesi i vlerësimit në Komision

1. Pasi Këshilli përcakton kandidatët që përmbushin kushtet ligjore sipas nenit 6, Komisioni i vlerëson ata sipas kritereve të parashikuara në nenet 16 dhe 18 të kësaj Rregulloreje dhe sipas shkallëve të vlerësimit të parashikuara në nenet 17 dhe 20 të kësaj Rregulloreje.
2. Anëtarët e Komisionit shqyrtojnë të gjitha dokumentet e kandidatit dhe standardet e renditura në kreun III. Këto standarde përfshijnë aplikimin e kandidatit, vlerësimet e mëparshme të kandidatit, produktet e mëparshme të punës, deklaratat e motivimit ose dokumente të tjera të bashkëngjitura ose të kërkuara në institucione të ndryshme.
3. Pas shqyrtimit të dokumentacionit të kandidatëve, secili nga anëtarët e Komisionit kryen një vlerësim paraprak.
4. Vlerësimi paraprak i çdo anëtari për kandidatët, sipas shortit, diskutohet me anëtarët e tjerë të Komisionit.
5. Çdo anëtar i Komisionit, pasi është njohur me vlerësimin paraprak të një anëtari tjetër, ka të drejtë të kërkojë të njihet me aktet e dosjeve të kandidatëve përkatës. 
6. Çdo anëtar i Komisionit ka të drejtë të bëjë pyetje, vërejtje dhe të paraqesë propozime konkrete lidhur me shkallën e vlerësimit të kandidatëve.
7. Pas shqyrtimit të të gjitha vlerësimeve paraprake të përgatitura nga anëtarët e Komisionit, kryetari i Komisionit hap procedurën e votimit. 
8. Komisioni vendos shkallën e vlerësimit të secilit kriter për secilin kandidat me shumicë të thjeshtë dhe ia propozon Këshillit, sipas formularit nr. 1 të kësaj Rregulloreje. Anëtari/anëtarët e mbetur në pakicë në Komision mund t’i propozojnë dhe argumentojnë Këshillit një shkallë të ndryshme vlerësimi. 
9. Anëtarët e Komisionit arsyetojnë për shkallën e propozuar të vlerësimit dhe përshkruajnë faktet mbi të cilat mbështesin arsyetimin. Propozimit i bashkëlidhen të gjitha dokumentet mbështetëse.

Neni 30
Raportimi në Këshill

1. Kur Komisioni përfundon vlerësimet e tij, kryetari i Komisionit njofton kryetarin e Këshillit, i cili thërret sa më shpejt mbledhjen plenare të Këshillit. Kryetari i Komisionit vendos në dispozicion të anëtarëve të Këshillit kopje të vlerësimeve të shkruara, raporteve individuale për çdo kandidat, dokumentet mbështetëse dhe raportin përfundimtar.
2. Gjatë mbledhjes së hapur, kryetari i Komisionit prezanton për anëtarët një përmbledhje të rezultateve të vlerësimit.

Neni 31
Vlerësimi në Këshill

1. Këshilli, bazuar në propozimin e Komisionit, vendos shkallën e vlerësimit për secilin kandidat dhe për secilin kriter.
2. Këshilli mund të ndryshojë shkallën e vlerësimit të propozuar nga Komisioni me shumicën e votave të anëtarëve të pranishëm.

Neni 32
Intervista

Anëtarët e Këshillit, gjatë intervistës i drejtojnë pyetje me karakter të përgjithshëm dhe profesional secilit kandidat, në funksion të pikëzimit sipas shkallëve të vlerësimit të kritereve të posaçme etike dhe profesionale.

Neni 33
Renditja e kandidatëve

1. Mbas përfundimit të procedurës së intervistimit, Këshilli, duke u bazuar te kjo e fundit dhe te shkallët e vlerësimit të miratuara më parë, bën renditjen e kandidatëve.
2. Çdo anëtar i Këshillit vendos pikët për secilin prej kritereve, brenda hapësirës së pikëzimit të caktuar për atë shkallë vlerësimi në përputhje me nenin 20 të kësaj Rregulloreje, duke plotësuar formularin nr. 3 të kësaj Rregulloreje.
3. Në përfundim të procesit të pikëzimit, kandidatët renditen sipas numrit të pikëve në përputhje me tabelën në formularët nr. 4 dhe nr. 5 të kësaj Rregulloreje.
4. Në përfundim të votimit kryetari deklaron rezultatin e votimit.

Neni 34
Vendimi për renditjen e kandidatëve dhe e drejta e ankimit

1. Vendimi i Këshillit për renditjen e kandidatëve arsyetohet nga relatori jo më vonë se 7 (shtatë) ditë nga miratimi i tij. Vendimi nënshkruhet nga të gjithë anëtarët e Këshillit që kanë marrë pjesë në votim.
2. Vendimi i arsyetuar i Këshillit iu njoftohet kandidatëve.
3. Kundër vendimit të Këshillit mund të bëhet ankim në Gjykatën Administrative të Apelit, brenda 5 (pesë) ditëve, nga dita e njoftimit të vendimit. Vendimi i gjykatës është i formës së prerë.
4. Në rastin kur Gjykata Administrative e Apelit pranon ankimin e kandidatit/kandidatëve dhe shfuqizon vendimin, Këshilli, brenda dy javëve nga njoftimi i vendimit gjyqësor, rishikon vendimin e tij në masën e nevojshme për zbatimin e vendimmarrjes së gjykatës.
5. Vendimi i formës së prerë për renditjen e kandidatëve bëhet publik në faqen zyrtare të internetit të Këshillit.

Neni 35
Verifikimi i pasurisë dhe figurës së kandidatëve

1. Vendimi i Këshillit për renditjen e kandidatëve i dërgohet Komisionit të Posaçëm të Verifikimit të Pasurisë dhe Figurës pranë Prokurorisë së Posaçme.
2. Komisioni i Posaçëm i Verifikimit të Pasurisë dhe Figurës, kryen verifikimet për kandidatët dhe i dërgon Këshillit një Raport të detajuar mbi pasurinë dhe figurën e kandidatëve.
3. Komisioni i Posaçëm pranë Këshillit të Lartë të Prokurorisë, pasi shqyrton raportin, i propozon Këshillit moscaktimin në detyrë të kandidatëve të cilët nuk kalojnë me sukses procesin e verifikimit të pasurisë dhe figurës.
4. Vendimi i Këshillit për moscaktimin në detyrë është i formës së prerë.

Neni 36
Vendimi i ngritjes në detyrë

1. Këshilli merr vendim për ngritjen në detyrë në atë pozicion të lirë të kandidatit të renditur më lart, mbi projektvendimin e përgatitur nga relatori, 7(shtatë) ditë pas përmbylljes së procesit të verifikimit të pasurisë dhe figurës mbi bazën e vendimit për renditjen e kandidatëve.
2. Vendim i Këshillit i njoftohet prokurorit të ngritur në detyrë, prokurorive respektive, si dhe bëhet publik në faqen zyrtare të internetit të Këshillit.
3. Një kopje e vendimit bëhet pjesë e dosjes personale të prokurorit të ngritur në detyrë.

Neni 37
Zgjedhja e drejtuesit të Prokurorisë së Posaçme

1. Këshilli 3 (tre) muaj përpara mbarimit të mandatit të drejtuesit, shpall thirrjen për kandidim nga radhët e prokurorëve të Prokurorisë së Posaçme, që nuk e kanë mbajtur më parë këtë detyrë.
2. Kandidatët e interesuar paraqesin motivimin e tyre, si dhe një platformë për drejtimin e Prokurorisë së Posaçme, të cilat do të vlerësohen nga ana e Këshillit.
3. Platforma, ndër të tjera, duhet të përmbajë dhe të shoqërohet sipas rastit nga dokumentacioni që provon: 
a) eksperiencën në ndjekjen e çështjeve sensitive të korrupsionit dhe të krimit të organizuar;
b) eksperiencën dhe aftësitë në organizimin dhe në drejtimin e një strukture; 
c) eksperiencën në hartimin e miratimin e rregulloreve administrative; 
d) eksperiencën në çështje të cilat kanë marrë vëmendje të lartë publike dhe ndërveprim me medien;
e) aftësitë në drejtimin efektiv të burimeve njerëzore;
f) vizionin ose planin e besueshëm për organizimin e Prokurorisë së Posaçme si një institucion funksional dhe efektiv;
g) imazhin publik të karrierës së tij/saj si prokuror.
4. Komisioni për Zhvillimin e Karrierës bën verifikimin e kushteve të kandidimit të secilit prej kandidatëve, si më poshtë:
a) është prokuror i Prokurorisë së Posaçme në momentin e kandidimit;
b) nuk ka mbajtur më parë detyrën e drejtuesit të Prokurorisë së Posaçme,
c) ka aplikuar brenda afatit të përcaktuar në njoftimin e Këshillit;
d) nuk ka masë disiplinore në fuqi.
5. Komisioni për Zhvillimin e Karrierës jo më vonë se 10 ditë nga mbyllja e afatit të kandidimit, paraqet për miratim në mbledhje plenare, listën e kandidatëve që plotësojnë kushtet e kandidimit.
6. Nëse asnjëri prej prokurorëve të Prokurorisë së Posaçme nuk shfaq interes për pozicionin e drejtuesit, nuk plotësojnë kushtet e kandidimit ose procedura mbyllet për arsye të tjera pa një vendim përfundimtar, Këshilli cakton përkohësisht në këtë detyrë njërin nga prokurorët e prokurorisë së Posaçme, duke mbajtur parasysh, për aq sa është e mundur kriteret e mësipërme.

Neni 38
Procedura e zgjedhjes së drejtuesit të Prokurorisë së Posaçme

1. Këshilli fton çdo prokuror të Prokurorisë së Posaçme, që ka shprehur interesin për pozicionin e drejtuesit të Prokurorisë së Posaçme, për të paraqitur para Këshillit në një prezantim të shkurtër secilin prej kritereve të renditura në nenin 38.
2. Votimi për drejtuesin e Prokurorisë së Posaçme bëhet i hapur dhe nominal.
3. Secili anëtar i Këshillit nuk mund të votojë për më shumë se një kandidat për pozicionin e drejtuesit të Prokurorisë së Posaçme.
4. Drejtues i Prokurorisë së Posaçme zgjidhet kandidati që merr më shumë vota në Këshill.
5. Në rast se dy a më shumë kandidatë marrin numër të barabartë votash, Këshilli me pjesëmarrjen e të gjithë anëtarëve të pranishëm, kryen një votim të dytë mes kandidatëve me numër të barabartë votash.


KREU V
DISPOZITA TË FUNDIT

Neni 39
Komunikimet jozyrtare gjatë procesit të zgjedhjes

Ndalohen komunikimet jozyrtare mes një anëtari të Komisionit Këshillit dhe një kandidati për prokuror në Prokurorinë e Posaçme nga fillimi e deri në përfundim të shpalljes së rezultateve.

Neni 40
Monitoruesit e procesit të vlerësimit

Përfaqësues të misionit ndërkombëtar OPDAT mund të jenë pjesëmarrës në procesin e intervistave dhe faza të tjera të vlerësimit të kandidatëve. Ata mund të drejtojnë pyetje gjatë intervistave, pasi të kenë përfunduar anëtarët e Këshillit.

Neni 41
Konfidencialiteti dhe mbrojtja e të dhënave

1. Procedurat e parashikuara në këtë Rregullore kryhen në përputhje me rregullat e parashikuara në Kodin e Procedurës Penale, legjislacionin në fuqi për mbrojtjen e të dhënave personale dhe informacionin e klasifikuar.
2. Dokumentet duhet të jenë të redaktuara para publikimit, në rast se përmbajnë informacion personal të kandidatëve ose informacion rreth personave të tjerë. 
3. Në rast se përhapja e informacionit apo dokumenteve cenon informacionin e klasifikuar sekret apo sigurinë publike, atëherë Komisioni i Posaçëm ose Komisioni i Posaçëm i Verifikimit të Pasurisë dhe të Figurës së Kandidatëve, nuk i përfshijnë në dosjen e kandidatit, si dhe nuk i njofton ato.

Neni 42
Përfundimi i procedurës pa një vendim përfundimtar

Këshilli vendos përfundimin e një procedure pa një vendim përfundimtar në rastet e mëposhtme: 
a) kur nuk është paraqitur asnjë kërkesë për atë procedurë, brenda afatit të caktuar; 
b) kur në vijim të procedurës së ngritjes në detyrë, nuk mbetet asnjë kandidat në atë procedurë;
c) në të gjitha rastet e tjera të parashikuara me ligj.

Neni 43
Rregulla në lidhje me vlerësimet e mëparshme

1. Për zbatimin e kritereve të renditjes së kandidatëve për prokuror në Prokurorinë e Posaçme, sipas vlerësimeve etike dhe profesionale, si rregull, konsiderohen vlerësimet e bëra, sipas ligjit për statusin. Vlerësimet e mëparshme etike dhe profesionale të kandidatit të realizuara përpara hyrjes në fuqi të ligjit për statusin, si dhe vlerësimet e prokurorëve të komanduar, konsiderohen të vlefshme për efekt të kësaj Rregulloreje dhe konvertohen si më poshtë:

	Niveli i vlerësimit sipas sistemit të vjetër të vlerësimit etik dhe profesional ose për prokurorin e komanduar
	Konvertimi i nivelit të vlerësimit sipas shkallëve të vlerësimit aktual të përcaktuar në ligjin nr. 96/2016, “Për statusin”

	Shumë mirë
	Shkëlqyeshëm

	Mirë
	Mirë

	Mjaftueshëm
	Mjaftueshëm

	I pamjaftueshëm
	I pamjaftueshëm



Neni 44
Hyrja në fuqi

[bookmark: _GoBack]1. Kjo Rregullore hyn në fuqi në ditën e botimit në Fletoren Zyrtare.
2. Rregullorja e miratuar me vendimin nr. 51, datë 19.3.2019, të Këshillit të Lartë të Prokurorisë “Mbi kriteret dhe procedurën për ngritjen në detyrë të prokurorëve pranë prokurorisë së posaçme kundër korrupsionit dhe krimit të organizuar”, shfuqizohet.

VLERËSIMI INDIVIDUAL NGA KOMISIONI SIPAS SHKALLËVE,
TË KANDIDATËVE PËR PROKURORINË E POSAÇME
Formulari nr. 1
	[bookmark: _Hlk146634761]

Nr.
	

Emri e mbiemri
i kandidatit
	KOMPONENTËT E VLERËSIMIT TË AFTËSIVE SIPAS SHKALLËVE

	
	
	Ndjekja penale, hetimi,
teknikat, përfaqësimi,
konfiskimi
	
Vendosmëria dhe Integriteti

	
	
	Ulët
	Mesëm
	Lartë
	Ulët
	Mesëm
	Lartë

	1
	
	
	
	
	
	
	

	2
	
	
	
	
	
	
	

	3
	
	
	
	
	
	
	

	4
	
	
	
	
	
	
	

	5
	
	
	
	
	
	
	

	6
	
	
	
	
	
	
	

	7
	
	
	
	
	
	
	

	8
	
	
	
	
	
	
	

	9
	
	
	
	
	
	
	

	10
	
	
	
	
	
	
	



[bookmark: _Hlk146634813]KOMISIONI I POSAÇËM
(	)

VLERËSIMI I PERFORMANCËS

Formulari nr. 2
	
Nr.
	
Emri e mbiemri i kandidatit
	Viti paraardhës
	Viti i fundit
	TOTALI

	
	
	Mjaftueshëm 0.5 pikë
	Mirë 1.5 pikë
	Shumë mirë
2.5 pikë
	Shkëlqyeshëm 3.5 pikë
	Mjaftueshëm 0.5 pikë
	Mirë 1.5 pikë
	Shumë mirë 2.5 pikë
	Shkëlqyeshëm 3.5 pikë
	

	1
	
	
	
	
	
	
	
	
	
	

	2
	
	
	
	
	
	
	
	
	
	

	3
	
	
	
	
	
	
	
	
	
	

	4
	
	
	
	
	
	
	
	
	
	

	5
	
	
	
	
	
	
	
	
	
	

	6
	
	
	
	
	
	
	
	
	
	

	7
	
	
	
	
	
	
	
	
	
	

	8
	
	
	
	
	
	
	
	
	
	

	9
	
	
	
	
	
	
	
	
	
	

	10
	
	
	
	
	
	
	
	
	
	



[bookmark: _Hlk146634897]VLERËSIMI INDIVIDUAL I SECILIT ANËTAR TË KËSHILLIT PËR ÇDO KANDIDAT

Formulari nr. 3
	

Nr.
	Emri e mbiemri i kandidatit
	VLERËSIMI I AFTËSIVE SIPAS SHKALLËVE
	


TOTALI

	
	
	Ndjekja penale, hetimi, teknikat, përfaqësimi, konfiskimi
	
Vendosmëria dhe Integriteti
	

	
	
	Ulët
 1-3
	Mesëm
 4-7
	Lartë 
8-10
	Ulët 
1-3
	Mesëm 
4-7
	Lartë
 8-10
	

	1
	
	
	
	
	
	
	
	

	2
	
	
	
	
	
	
	
	

	3
	
	
	
	
	
	
	
	

	4
	
	
	
	
	
	
	
	

	5
	
	
	
	
	
	
	
	

	6
	
	
	
	
	
	
	
	

	7
	
	
	
	
	
	
	
	

	8
	
	
	
	
	
	
	
	

	9
	
	
	
	
	
	
	
	

	10
	
	
	
	
	
	
	
	



ANËTAR I KËSHILLIT TË 
LARTË TË PROKURORISË
[bookmark: _Hlk146634913]
VLERËSIMI TOTAL I SECILIT ANËTAR TË KËSHILLIT PËR ÇDO KANDIDAT

 Formulari nr. 4
	Nr.
	Emri e mbiemri kandidatit
	VLERËSIMI ME PIKË I ANËTARËVE TË KËSHILLIT
	Perforrmanca
	
TOTALI

	
	
	Anëtar
	Anëtar
	Anëtar
	Anëtar
	Anëtar
	Anëtar
	Anëtar
	Anëtar
	Anëtar
	Anëtar
	Anëtar
	
	

	
	
	1
	2
	3
	4
	5
	6
	7
	8
	9
	10
	11
	
	

	1
	
	
	
	
	
	
	
	
	
	
	
	
	
	

	2
	
	
	
	
	
	
	
	
	
	
	
	
	
	

	3
	
	
	
	
	
	
	
	
	
	
	
	
	
	

	4
	
	
	
	
	
	
	
	
	
	
	
	
	
	

	5
	
	
	
	
	
	
	
	
	
	
	
	
	
	

	6
	
	
	
	
	
	
	
	
	
	
	
	
	
	

	7
	
	
	
	
	
	
	
	
	
	
	
	
	
	

	8
	
	
	
	
	
	
	
	
	
	
	
	
	
	

	9
	
	
	
	
	
	
	
	
	
	
	
	
	
	

	10

[bookmark: _Hlk146634932]RENDITJA E KANDIDATËVE PËR PROKURORINË E POSAÇME

Formulari nr. 5
	Nr.
	Emri e mbiemri i kandidatit
	Pikë në total

	1
	
	

	2
	
	

	3
	
	

	4
	
	

	5
	
	

	6
	
	

	7
	
	

	8
	
	

	9
	
	

	10

